অনেক অমানবিকতার মাঝেও মানবিক মুখের ছবি দেখা গেল বালুরঘাটে। রাস্তায় পড়ে রয়েছেন বৃদ্ধা। কপাল ফেটে রক্ত পড়ছে গাল বেয়ে। একে একে পথচারী টপকে যাচ্ছেন। কেউই যেন দেখেও দেখতে পাচ্ছেন না। এগিয়ে এলেন এক ভ্যানচালক। কোলে তুলে তাঁকে ভ্যানে তুলে নিলেন।
দক্ষিণ দিনাজপুরের বালুরঘাটে এমনই ঘটনার সাক্ষী রইল। বড় রঘুনাথপুর এলাকার বাসিন্দা আশি বছরের আশারানি ঘোষ। বাড়ি থেকে হেঁটে দুই কিলোমিটার দূরে বেলতলা পার্ক পোস্ট অফিসে টাকা জমা দিতে এসেছিলেন। কাজ সেরে ফেরার সময়ে বিএম হাইস্কুলের সামনে পড়ে যান। 
পথ চলতি অনেকেই তাঁকে দেখে পাশ কাটিয়ে চলে যান। সেই সময় পেশায় ভ্যানচালক রমেশ বর্মন বাড়ি ফিরছিলেন। আটইর গ্রামের বাসিন্দা রমেশ অন্যদের মতো পাশ কাটিয়ে না গিয়ে বৃদ্ধাকে কোলে তুলে ভ্যানে শুইয়ে দেন। নিয়ে যান হাসপাতালে। 
প্রাথমিক চিকিৎসার পরে চিকিৎসকরা বৃদ্ধাকে হাসপাতালে ভর্তি করার পরামর্শ দিলেও সঙ্গে পরিবারের কেউ নেই শুনে জখম বৃদ্ধাকে ছেড়ে দেন। এর পরে ভ্যানচালক রমেশ বৃদ্ধার মুখ থেকে ঠিকানা শুনে বড় রঘুনাথপুর এলাকায় বাড়িতে পৌছে দেন।